Dxi ni bɨzulo lani ni rquiindu ra pan ni adriadii levadur lonii,
dxi lani ni ratypaquɨ tu llíly xten pascw,
chiínii gunabdídx ra xpɨnnii lonii,
rapyraba:
—¿Calorɨ́ rcádx yubiiu chadɨnchádu ni gdauxchinu pascw?
Chií bxeeldnii laa tiop ra xpɨnnii,
rapynii loraba:
—Gulche guɨdx Jerusalén.
Rɨɨ́ gantu tu bniaty nguiiw ni núaza tu rɨɨ nis,
gulchanaldba.
Ne rot chutɨba,
gulguch lo bɨn ni na xteennii yuuquɨ:
"Squɨ́ rní Mes:
¿Cud na laniiu ni gauxchinɨ́a ra xpɨnniia na pascw?"
Chií laaba guɨluyba laan tu yuroo ni rrop pis laatu ni yanaxga laannii.
Rɨɨ́ gulbɨnchá ni gdauxchinuu.
Chiínii bree ra xpɨnnii zeraba.
Chi biutɨraba guɨdxquɨ,
laaraba gunraba gra zɨcpa ni gunínii loraba.
Rɨɨ́ bɨncháraba ni gauxchiraba pascw.
Chi biiu guél,
laanii bdxinnenii gzaa chiptiop xpɨnnii.
Chií chi zubraba caquiinraba,
rapynii loraba:
—Rguixteeldía lotu,
nuu tutu ni zubne naa cayauxchinɨ́a gun ntriagw naa.
Chiínii bzulo bzacnalasraba,
chií canabdídxraba lonii tuga,
tugaraba,
rapyraba:
—¿Neguɨ adllɨnaadiia nií á?
Laanii rapynii loraba:
—Tutu nií lo chiptiop ni natu,
tutu ni zubnegactu naa cadaunuu tusi lo plat.
Bniaty ni bɨxeeld Dios ziazacquɨnii zɨcquɨ rní lo Xquiich Dios,
per,
¡proobiiza laa bɨn ni gun ntriagw laanii!
Güenru nia bɨnquɨ adniiudiba guɨdxliu.
Dubla ni cayauxchiraba,
Jesús cuaanii pan ne gunínii lo Dios quixtioz Dios pur laán.
Chií bldaanii laán bdizinii loraba.
Dubla ni caguizinii laán,
laanii gunínii:
—Gulbquiin panrɨ́,
laán nan xcuerpaa.
Chií cuaanii tu cop vin,
ne chi gualo gunínii lo Dios quixtioz Dios pur laán,
chiínii btɨ́nii cop vin loraba ne gratɨ́raba güeeraba vin ni nuu laan copquɨ.
Laanii rapynii:
—Vinrɨ́ na rɨn xteniia ni guɨlliia chi nana gatiia.
Galguty xteeniia guɨxaly tu neziu ni guɨsadxin laa ziandux bɨn lo Dios.
Naa rnípacaa lotu adrugueedia vin,
axtaquɨ dxi ni guɨɨa vin cuby rot rbez Dios canibénii.
Chigualo biildyraba salm,
chií bnazraba zeraba lo dan Olivos.